[{"text_idx": "#000001", "text": "Ddechrau\u2019r mis, lansiodd gwasg Dalen gyfrol newydd am Meic Stevens , ac rydan ni yma yn Y Selar yn parhau a\u0302\u2019n cyfres \u2018cip rhwng y cloriau\u2019 sy\u2019n rhoi cyfle cyntaf i chi gael blas o\u2019r llyfr."}, {"text_idx": "#000003", "text": "Yn y darn diweddaraf i ni gyhoeddi, mae\u2019r gyfrol ym mynd o dan groen ail albwm llawn Meic, Gwymon (1972)."}, {"text_idx": "#000005", "text": "Rhwng y gita\u0302r a\u2019r allweddell (\u201coriginally written for a religious programme on HTV ... I can\u2019t remember now who\u2019s playing organ on it\u201d), mae seiliau rhythmig y tannau\u2019n gyrru adlais cyntefig byrdwn gwleidyddol \u2013 \u201ca demo tape very roughly put together, but I thought so much of it ... it was too rare a comment to omit from the album\u201d. Yn hyn o beth, mae hon yn ail ga\u0302n anuniongyrchol wleidyddol ar Gwymon i ddilyn \u2018Brenin y Nos\u2019, ca\u0302n sydd yn ei thro yn \u201cymwneud a\u0302\u2019r dylanwad Seisnig ar Gymru\u201d."}, {"text_idx": "#000006", "text": "Deallwyd mai ca\u0302n wleidyddol oedd \u2018Brenin y Nos\u2019 wrth ei disgrifio felly mewn cyfweliad ym 1974, gyda\u2019r ddrychiolaeth yn Llanwynno \u201ca\u2019i mynwent fawr a\u2019i thorf aruthrol o feirwon\u201d yn ymgnawdoliad o\u2019r Seisnigeiddio yng Nghymru. Ym me\u0302r y ga\u0302n, mae her inni fod yn wych."}, {"text_idx": "#000007", "text": "Gyriant caled Gwymon, yn y cyfamser, yw \u2018Gwely Gwag\u2019 a felan bywyd y bluesmen. Dyma\u2019r ga\u0302n felan gyntaf i Meic ei hysgrifennu yn Gymraeg, \u201cca\u0302n blues \u2019wy\u2019n ganu\u2019n \u2019itha ysgafn ond ma\u2019 mwy o ddyfnder ynddi nag ma\u2019 neb yn feddwl. Ond fel\u2019na ma\u2019r blues ... caneuon cwbwl syml ond ma\u2019 nhw\u2019n cuddio llawer iawn o deimlad.\u201d"}, {"text_idx": "#000008", "text": "Byddai\u2019n ddegawd arall cyn iddo fentro eto gyda\u2019r felan yn Gymraeg, yn canu \u2018Lawr ar y gwaelod\u2019 (1983), ac o dan yr wyneb mae cymhlethdod i\u2019w glywed mewn ffurf sydd weithiau\u2019n amrwd, wastad yn ddidwyll, ac yn dinoethi\u2019r canwr \u2013 \u201cnid rhywun yn ei neud e fel jo\u0302c i ddangos bod hi\u2019n bosib ei neud e\u2019n Gymraeg\u201d, ond rhywun yn datgan a\u0302 bwriad gwleidyddol gyfoesedd a pherthnasedd a pharhad ei iaith."}, {"text_idx": "#000009", "text": "Eilio hyn wnaeth Johan Kugelberg ym 1997, pan nododd fyrdwn gwleidyddol sy\u2019n gwbl hysbys er hawdd ei anghofio, \u201csinging in Welsh as a citizen of the United Kingdom is like singing in Basque in Spain or singing in Cherokee in the US ... an explicit act of politics, personal as well as popular\u201d."}, {"text_idx": "#000011", "text": "I gloi Gwymon, felly, dyma\u2019r eliffant sy\u2019n cofio popeth, un arall o ganeuon Caerforiog, yn distewi gyda llif persain Pete Swales o swyddfa\u2019r Stones."}, {"text_idx": "#000012", "text": "Rhyddhawyd Gwymon ym mis Medi 1972, cyfnod cynhyrchiol wrth i Meic gyfrannu\u2019n wythnosol at raglen John Morgan. Ym 1973, cychwynnodd y gyfres Nails ar HTV yn adolygu\u2019r celfyddydau, \u201cuniversally acclaimed as the worst programme in the history of television ... we were after something raw-edged and spikey\u201d. Yn serennu ymhlith y cyfranwyr oedd y bardd John Tripp o\u2019r Eglwys Newydd, \u201cboisterous performance poet ... and all round funny man who crafted some seriously subversive scripts\u201d."}]